Kawża T‑255/24
Martijn Frederik Nouwen
vs
Il-Kunsill tal-Unjoni Ewropea
Sentenza tal-Qorti Ġenerali (It-Tmien Awla) tal‑10 ta’ Settembru 2025
“Aċċess għal dokumenti – Regolament (KE) Nru 1049/2001 – Dokumenti li jikkonċernaw il-ħidma tal-Grupp dwar il-Kodiċi tal-Kondotta (Tassazzjoni tal-Intrapriżi) imwaqqaf mill-Kunsill – Rifjut parzjali ta’ aċċess – Artikolu 4(1)(a) tar-Regolament Nru 1049/2001 – Eċċezzjonijiet relatati mal-protezzjoni tal-interess pubbliku fir-rigward tar-relazzjonijiet internazzjonali u tal-politika finanzjarja, monetarja jew ekonomika tal-Unjoni jew ta’ Stat Membru – Preżunzjoni ġenerali ta’ kunfidenzjalità – Obbligu ta’ motivazzjoni”
1.      Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Rifjut ta’ aċċess għal dokument għaliex ma jeżistix jew għaliex ma huwiex miżmum mill-istituzzjoni kkonċernata – Preżunzjoni ta’ ineżistenza bbażata fuq l-affermazzjoni f’dan is-sens mill-istituzzjoni kkonċernata – Preżunzjoni sempliċi konfutabbli abbażi ta’ indizji rilevanti u konkordanti
(Regolament tal-Parlament Ewropew u tal-Kunsill Nru 1049/2001, premessa 13 u Artikoli 2(3), 7 u 8)
(ara l-punti 25 sa 29, u 32 sa 34)
2.      Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Rifjut ta’ aċċess għal dokument għaliex ma jeżistix jew għaliex ma huwiex miżmum mill-istituzzjoni kkonċernata – Obbligu ta’ motivazzjoni – Portata
(Artikolu 296 TFUE; Regolament tal-Parlament Ewropew u tal-Kunsill Nru 1049/2001)
(ara l-punti 47 sa 49, u 54)
3.      Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Dokumenti li joriġinaw minn Stat Membru – Possibbiltà għall-Istat Membru li jitlob lill-istituzzjoni li d-dokumenti ma jiġux żvelati – Implikazzjonijiet proċedurali – Obbligu ta’ motivazzjoni tad-deċiżjoni ta’ rifjut ta’ aċċess li jaqa’ fuq l-Istat Membru u fuq l-istituzzjoni tal-Unjoni – Portata
(it-tieni paragrafu tal-Artikolu 1 u l-Artikolu 10(3) TUE; Artikoli 15(1) u 298 TFUE; Karta tad-Drittijiet Fundamentali tal-Unjoni Ewropea, Artikolu 42; Regolament tal-Parlament Ewropew u tal-Kunsill Nru 1049/2001, premessa 1 u Artikoli 1 u 4)
(ara l-punti 70 sa 76)
4.      Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Interpretazzjoni u applikazzjoni stretti – Obbligu għall-istituzzjoni li twettaq eżami konkret u individwali tad-dokumenti – Portata – Esklużjoni tal-obbligu – Possibbiltà li tibbaża ruħha fuq preżunzjonijiet ġenerali li japplikaw għal ċerti kategoriji ta’ dokumenti – Limiti
(it-tieni paragrafu tal-Artikolu 1 u l-Artikolu 10(3) TUE; Artikoli 15(1) u 298 TFUE; Karta tad-Drittijiet Fundamentali tal-Unjoni Ewropea, Artikolu 42; Regolament tal-Parlament Ewropew u tal-Kunsill Nru 1049/2001, premessa 1 u Artikoli 1 u 4)
(ara l-punti 87 sa 99, u 103)
5.      Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Dokumenti li joriġinaw minn Stat Membru – Possibbiltà għall-Istat Membru li jitlob lill-istituzzjoni li d-dokumenti ma jiġux żvelati – Ġurisdizzjoni tal-qorti tal-Unjoni biex tistħarreġ il-fondatezza tar-rifjut tal-istituzzjoni kkonċernata – Portata
(Regolament tal-Parlament Ewropew u tal-Kunsill Nru 1049/2001, Artikolu 4(1) sa (3) u (5))
(ara l-punti 112 u 113)
6.      Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Protezzjoni tal-interess pubbliku – Relazzjonijiet internazzjonali – Politika finanzjarja, monetarja jew ekonomika tal-Unjoni jew ta’ Stat Membru – Stħarriġ ġudizzjarju – Portata – Limiti
(Regolament tal-Parlament Ewropew u tal-Kunsill Nru 1049/2001, it-tielet u r-raba’ inċiż tal-Artikolu 4(1)(a))
(ara l-punti 114 sa 119, u 128)
7.      Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Eċċezzjonijiet għad-dritt ta’ aċċess għal dokumenti – Obbligu li jingħata aċċess parzjali għad-data mhux koperta mill-eċċezzjonijiet – Portata
(Regolament tal-Parlament Ewropew u tal-Kunsill Nru 1049/2001, it-tielet u r-raba’ inċiż tal-Artikolu 4(1)(a) u l-Artikolu 4(6))
(ara l-punt 143)
8.      Istituzzjonijiet tal-Unjoni Ewropea – Dritt ta’ aċċess pubbliku għal dokumenti – Regolament Nru 1049/2001 – Obbligu li tintwera l-utilità tad-dokument għall-persuna li tressaq it-talba – Assenza
(Regolament tal-Parlament Ewropew u tal-Kunsill Nru 1049/2001, Artikolu 4(6))
(ara l-punt 150)
Sunt
Adita b’rikors għal annullament, li hija laqgħet parzjalment, il-Qorti Ġenerali ppreċiżat il-kundizzjonijiet li fihom jistgħu japplikaw l-eċċezzjonijiet għad-dritt ta’ aċċess għad-dokumenti previsti mir-Regolament Nru 1049/2001 (1), meta d-dokumenti inkwistjoni joriġinaw minn Stati Membri li jopponu l-iżvelar tagħhom. Barra minn hekk, il-Qorti Ġenerali rrifjutat li tistabbilixxi preżunzjoni ġenerali ta’ kunfidenzjalità applikabbli għad-dokumenti relatati mar-reviżjoni tal-Kodiċi tal-Kondotta Fiskali adottat minn grupp ta’ ħidma stabbilit mill-Kunsill tal-Unjoni Ewropea u kompost minn rappreżentanti ta’ livell għoli tal-Istati Membri u tal-Kummissjoni Ewropea (iktar ’il quddiem il-“Grupp dwar il-Kodiċi tal-Kondotta”), filwaqt li affermat mill-ġdid il-prinċipju tal-iktar aċċess wiesa’ possibbli għad-dokumenti tal-istituzzjonijiet.
Ir-rikorrent, Martijn Frederik Nouwen, professur, kien qiegħed jagħmel, b’mod partikolari, riċerki dwar il-Kodiċi tal-Kondotta Fiskali. Fl‑14 ta’ Lulju 2023, huwa ressaq talba għal aċċess għad-dokumenti skont ir-Regolament Nru 1049/2001, li permezz tagħha talab il-komunikazzjoni ta’ posta elettronika li kienet toriġina mill-Istati Membri, mill-Kummissjoni u mill-Kunsill, skambjati bejn l‑2019 u t‑30 ta’ Mejju 2023, dwar ir-riforma jew ir-reviżjoni tal-mandat jew tal-kamp ta’ applikazzjoni tal-Kodiċi tal-Kondotta Fiskali u l-korp ta’ superviżjoni tiegħu, jiġifieri l-Grupp dwar il-Kodiċi tal-Kondotta, fil-qasam tat-tassazzjoni tal-impriżi.
Wara diversi skambji bejn ir-rikorrent u l-Kunsill, l-istituzzjoni, permezz ta’ deċiżjoni tas‑7 ta’ Marzu 2024 (iktar ’il quddiem id-“deċiżjoni kkontestata”), bi tweġiba għal talba konfermatorja tar-rikorrent, informat lil dan tal-aħħar li kien identifika 75 posta elettronika li kienu jissodisfaw il-kriterji tat-talba tiegħu. Il-Kunsill żvela kompletament 55, irrifjuta l-aċċess għal 19 minnhom u ta aċċess parzjali għal dokument (iktar ’il quddiem, meħuda flimkien, id-“dokumenti kontenzjużi”).
Ir-rifjut li jiġu żvelati dawn id-dokumenti ġie ġġustifikat mill-Kunsill fuq il-bażi tat-tielet u tar-raba’ inċiż tal-Artikolu 4(1)(a) tar-Regolament Nru 1049/2001, minħabba li l-iżvelar tagħhom allegatament kien jippreġudika l-interessi pubbliċi marbuta mar-relazzjonijiet internazzjonali u mal-politika finanzjarja, monetarja jew ekonomika tal-Unjoni jew ta’ Stat Membru. Dan ir-rifjut seħħ wara li ġew ikkonsultati l-Istati Membri kkonċernati, konformement mal-Artikolu 4(5) tal-istess regolament.
Il-kunsiderazzjonijiet tal-Qorti Ġenerali
Fl-ewwel lok, il-Qorti Ġenerali indirizzat l-argument tal-Kunsill li d-dokumenti kontenzjużi kienu koperti minn preżunzjoni ġenerali ta’ kunfidenzjalità, peress li dawn kienu jaqgħu taħt il-ħidma tal-Grupp dwar il-Kodiċi tal-Kondotta, li għandha tibqa’ kunfidenzjali sabiex tiġi protetta l-politika finanzjarja, monetarja jew ekonomika tal-Unjoni jew ta’ Stat Membru u sabiex titħares l-effikaċja ta’ dawn ix-xogħlijiet.
F’dan ir-rigward, il-Qorti Ġenerali fakkret li r-Regolament Nru 1049/2001 jaqa’ taħt ir-rieda li jiġi stabbilit stadju ġdid fil-proċess ta’ ħolqien ta’ għaqda dejjem eqreb fost il-popli tal-Ewropa, fejn id-deċiżjonijiet jittieħdu bl-ikbar osservanza possibbli tal-prinċipju ta’ ftuħ u l-eqreb possibbli taċ-ċittadini. Għal dan l-għan, l-Artikolu 1 tar-Regolament Nru 1049/2001 jipprevedi li dan huwa intiż li jagħti lill-pubbliku dritt ta’ aċċess għad-dokumenti tal-istituzzjonijiet tal-Unjoni li jkun l-iktar wiesa’ possibbli.
B’dan premess, mill-Artikolu 4 tar-Regolament Nru 1049/2001, li jistabbilixxi sistema ta’ eċċezzjonijiet għad-dritt ta’ aċċess għal dokumenti, jirriżulta li dan id-dritt huwa xorta waħda suġġett għal ċerti limiti bbażati fuq raġunijiet ta’ interess pubbliku jew privat. Eċċezzjonijiet bħal dawn għandhom jiġu interpretati u applikati b’mod strett. F’dan is-sens, meta istituzzjoni, korp jew organu tal-Unjoni li jirċievu talba għal aċċess għal dokument jiddeċiedu li jiċħdu din it-talba fuq il-bażi ta’ waħda mill-eċċezzjonijiet previsti fl-Artikolu 4 tar-Regolament Nru 1049/2001, huma għandhom, bħala prinċipju, jipprovdu spjegazzjonijiet fir-rigward tal-kwistjoni dwar kif l-aċċess għal dan id-dokument jista’ konkretament u effettivament jippreġudika l-interess protett minn din l-eċċezzjoni u r-riskju ta’ tali preġudizzju għandu jkun raġonevolment prevedibbli u mhux purament ipotetiku.
F’ċerti każijiet, il-ġurisprudenza tal-Qorti tal-Ġustizzja rrikonoxxiet li kien madankollu possibbli għal din l-istituzzjoni, dan il-korp jew dan l-organu li jibbażaw ruħhom fuq preżunzjonijiet ġenerali li japplikaw għal ċerti kategoriji ta’ dokumenti, peress li kunsiderazzjonijiet ta’ natura ġenerali simili jistgħu japplikaw għal talbiet ta’ żvelar li jirrigwardaw dokumenti tal-istess natura. L-għan ta’ tali preżunzjonijiet jinsab għalhekk fil-possibbiltà, għall-istituzzjoni, għall-korp jew għall-organu tal-Unjoni kkonċernati, li jikkunsidraw li l-iżvelar ta’ ċerti kategoriji ta’ dokumenti, bħala prinċipju, jippreġudika l-interess protett mill-eċċezzjoni li huma jinvokaw, billi jibbażaw ruħhom fuq dawn il-kunsiderazzjonijiet ġenerali, mingħajr ma jkunu marbuta li jeżaminaw konkretament u individwalment kull wieħed mid-dokumenti mitluba.
Il-Qorti Ġenerali rrilevat li, sa żmien l-għoti ta’ din is-sentenza, il-Qorti tal-Ġustizzja rrikonoxxiet l-eżistenza ta’ preżunzjonijiet ġenerali ta’ kunfidenzjalità fir-rigward ta’ ħames kategoriji ta’ dokumenti u l-Qorti Ġenerali rrikonoxxiet ħames kategoriji oħra ta’ tali preżunzjonijiet li jikkonċernaw kategoriji oħra ta’ dokumenti. F’kull wieħed minn dawn il-każijiet, ir-rifjut ta’ aċċess inkwistjoni kien jirrigwarda ġabra ta’ dokumenti iddefiniti b’mod ċar mill-appartenenza komuni tagħhom għal fajl relatat ma’ proċedura amministrattiva jew ġudizzjarja pendenti.
Barra minn hekk, il-preżunzjonijiet ġenerali ta’ kunfidenzjalità huma bbażati fuq il-fatt li l-eċċezzjonijiet għad-dritt ta’ aċċess għad-dokumenti msemmija fl-Artikolu 4 tar-Regolament Nru 1049/2001 ma jistgħux, meta d-dokumenti kkonċernati minn talba għal aċċess jaqgħu taħt qasam partikolari tad-dritt tal-Unjoni, jiġu interpretati mingħajr ma jittieħdu inkunsiderazzjoni regoli speċifiċi li jirregolaw l-aċċess għal dawn id-dokumenti. Dawn il-preżunzjonijiet ġenerali jippermettu għalhekk li tiġi żgurata applikazzjoni koerenti tas-sistemi legali li jfittxu għanijiet differenti u li ma jipprevedux espressament is-supremazija ta’ waħda fuq l-oħra.
Barra minn hekk, l-applikazzjoni tal-preżunzjonijiet ġenerali hija essenzjalment iddettata mill-ħtieġa imperattiva li jiġi żgurat il-funzjonament korrett tal-proċeduri inkwistjoni u li jiġi ggarantit li l-għanijiet tagħhom ma jkunux kompromessi. Għalhekk, ir-rikonoxximent ta’ preżunzjoni ġenerali jista’ jkun ibbażat fuq l-inkompatibbiltà tal-aċċess għad-dokumenti ta’ ċerti proċeduri mal-iżvolġiment tajjeb tagħhom u fuq ir-riskju li dawn il-proċeduri jiġu ppreġudikati, fid-dawl tal-fatt li l-preżunzjonijiet ġenerali jippermettu li titħares l-integrità tal-iżvolġiment tal-proċedura billi tiġi limitata l-interferenza tat-terzi.
F’dan il-każ, qabel kollox, il-Qorti Ġenerali kkonstatat li d-dokumenti mitluba ma kinux iddefiniti mill-appartenenza komuni tagħhom għal fajl relatat ma’ proċedura amministrattiva jew ġudizzjarja pendenti. Sussegwentement, kien paċifiku li ma kinux jeżistu regoli speċifiċi dwar l-aċċess għad-dokumenti relatati mar-reviżjoni tal-Kodiċi tal-Kondotta Fiskali. Fl-aħħar nett, il-Kunsill ma setax jibbaża ruħu fuq il-konklużjonijiet tal-Kunsill, li minnhom kien jirriżulta li l-ħidma kollha tal-Grupp dwar il-Kodiċi tal-Kondotta kellha tkun kunfidenzjali. Fil-fatt, il-portata tal-obbligi li għandha istituzzjoni tal-Unjoni bis-saħħa tar-Regolament Nru 1049/2001, kif interpretati mill-qorti tal-Unjoni, ma tistax tiddependi mill-kontenut ta’ atti, bħall-konklużjonijiet tal-Kunsill, adottati mill-istituzzjoni inkwistjoni nnifisha. F’dawn iċ-ċirkustanzi, il-Qorti Ġenerali qieset li preżunzjoni ta’ kunfidenzjalità ma kinitx intiża li tapplika għad-dokumenti kontenzjużi.
Il-Qorti Ġenerali qieset li din il-konklużjoni ma kinitx imqiegħda inkwistjoni mill-argument tal-Kunsill, fis-sens li tali preżunzjoni kellha tapplika għad-dokumenti mitluba minħabba li l-Grupp dwar il-Kodiċi tal-Kondotta huwa ta’ natura intergovernattiva, peress li t-tassazzjoni tibqa’ kompetenza esklużiva tal-Istati Membri. Fil-fatt, il-Kunsill baqa’ ma spjegax kif din iċ-ċirkustanza waħedha kienet tiġġustifika l-istabbiliment ta’ preżunzjoni ġenerali ta’ kunfidenzjalità. Barra minn hekk, kien paċifiku li kien il-Kunsill li kellu d-dokumenti kontenzjużi. Għalhekk, dawn id-dokumenti kienu suġġetti għall-prinċipji li jirriżultaw mir-Regolament Nru 1049/2001, inklużi dawk stabbiliti mill-ġurisprudenza tal-qrati tal-Unjoni sabiex tiġi rrikonoxxuta preżunzjoni ġenerali ta’ kunfidenzjalità.
F’dawn iċ-ċirkustanzi, il-Qorti Ġenerali ċaħdet l-argument tal-Kunsill li d-dokumenti kontenzjużi kienu koperti minn preżunzjoni ta’ kunfidenzjalità.
Fit-tieni lok, dwar il-kwistjoni tal-applikabbiltà tat-tielet u tar-raba’ inċiż tal-Artikolu 4(1)(a) tar-Regolament Nru 1049/2001 għad-dokumenti kontenzjużi, kif ukoll dwar l-osservanza tal-obbligu ta’ motivazzjoni, il-Qorti Ġenerali fakkret li meta Stat Membru jinvoka l-Artikolu 4(5) tar-Regolament Nru 1049/2001 u jinvoka raġunijiet għal rifjut elenkati fil-paragrafi 1 sa 3 tal-istess artikolu, il-qorti tal-Unjoni għandha tistħarreġ, fuq talba tal-persuna kkonċernata li lilha jkun ġie rrifjutat aċċess mill-istituzzjoni mitluba, jekk dan ir-rifjut setax jiġi validament ibbażat fuq l-imsemmija eċċezzjonijiet, u dan irrispettivament minn jekk dan ir-rifjut kienx jirriżulta mill-evalwazzjoni tagħhom mill-istituzzjoni nnifisha jew mill-Istat Membru kkonċernat. Għalhekk, il-garanzija ta’ protezzjoni ġudizzjarja effettiva, favur il-persuna li titlob l-aċċess, li lilha l-istituzzjoni li tirċievi t-talba tirrifjuta l-aċċess għal dokument jew għal numru ta’ dokumenti li joriġinaw minn Stat Membru wara l-oppożizzjoni ta’ dan tal-aħħar, timplika li l-qorti tal-Unjoni għandha tevalwa l-legalità tad-deċiżjoni ta’ rifjut ta’ aċċess in concreto, fid-dawl tal-elementi utli kollha, fejn fosthom primarjament hemm id-dokumenti li l-iżvelar tagħhom ġie rrifjutat.
Fir-rigward tal-portata tal-eċċezzjonijiet ikkonċernati, il-Qorti Ġenerali ppreċiżat li, skont it-tielet inċiż tal-Artikolu 4(1)(a) tar-Regolament Nru 1049/2001, l-istituzzjonijiet għandhom jirrifjutaw l-aċċess għal dokument fil-każ li l-iżvelar tiegħu jippreġudika l-protezzjoni tal-interess pubbliku għal dak li jikkonċerna r-relazzjonijiet internazzjonali. Bl-istess mod, skont ir-raba’ inċiż tal-Artikolu 4(1)(a) tar-Regolament Nru 1049/2001, l-istituzzjonijiet għandhom jirrifjutaw l-aċċess għal dokument fil-każ li l-iżvelar tiegħu jippreġudika l-protezzjoni tal-interess pubbliku għal dak li jikkonċerna l-politika finanzjarja, monetarja jew ekonomika tal-Unjoni jew ta’ Stat Membru. In-natura partikolarment sensittiva u essenzjali tal-interessi protetti mill-Artikolu 4(1)(a) tar-Regolament Nru 1049/2001 tagħti lid-deċiżjoni li, konsegwentement, għandha tittieħed mill-istituzzjoni, natura kumplessa u delikata li tirrikjedi livell ta’ prudenza partikolari ħafna. Dan huwa kkorroborat mill-fatt li l-eċċezzjonijiet elenkati fl-Artikolu 4(1) tar-Regolament Nru 1049/2001 huma redatti f’termini imperattivi sa fejn l-istituzzjonijiet huma obbligati jirrifjutaw l-aċċess għad-dokumenti li jaqgħu taħt dawn l-eċċezzjonijiet obbligatorji, meta tiġi prodotta l-prova taċ-ċirkustanzi previsti mill-imsemmija eċċezzjonijiet, mingħajr ma jkun neċessarju li l-protezzjoni tal-interess pubbliku tiġi bbilanċjata ma’ interess ġenerali superjuri.
Barra minn hekk, il-kriterji msemmija fl-Artikolu 4(1)(a) tar-Regolament Nru 1049/2001 huma ġenerali ħafna, fejn fil-fatt rifjut ta’ aċċess għandu jingħata, kif jirriżulta mill-kliem ta’ din id-dispożizzjoni, meta l-iżvelar tad-dokument ikkonċernat jista’ “jdgħajjef” il-ħarsien tal-“interess pubbliku” kkonċernat u mhux biss, kif kien ġie propost matul il-proċedura leġiżlattiva li wasslet għall-adozzjoni ta’ dan ir-regolament, meta jiġi effettivament ikkonstatat preġudizzju “sinjifikattiv” għal din il-protezzjoni. Għalhekk, il-prinċipju ta’ interpretazzjoni stretta tal-eċċezzjonijiet imsemmija fl-Artikolu 4 tar-Regolament Nru 1049/2001 ma jipprekludix li, fir-rigward tal-eċċezzjonijiet relatati mal-interessi pubbliċi msemmija fil-punt (a) tal-paragrafu 1 ta’ dan l-artikolu, l-istituzzjoni kkonċernata jkollha marġni ta’ evalwazzjoni wiesa’ sabiex jiġi ddeterminat jekk l-iżvelar lill-pubbliku ta’ dokument jippreġudikax l-interessi protetti minn din id-dispożizzjoni. Konsegwentement, l-istħarriġ tal-legalità eżerċitat mill-Qorti Ġenerali f’dak li jirrigwarda deċiżjoni ta’ rifjut ta’ aċċess għal dokument, imressaq mill-istituzzjoni fuq il-bażi ta’ waħda mill-imsemmija eċċezzjonijiet, għandu jkun limitat għall-verifika tal-osservanza tar-regoli ta’ proċedura u ta’ motivazzjoni, tal-eżattezza materjali tal-fatti kif ukoll tal-assenza ta’ żball manifest ta’ evalwazzjoni u ta’ użu ħażin ta’ poter.
F’dan il-każ, il-Qorti Ġenerali rrilevat li l-Kunsill ibbaża ruħu fuq ir-raġunijiet relatati mal-protezzjoni tal-interess pubbliku għal dak li jikkonċerna r-relazzjonijiet internazzjonali u l-politika finanzjarja, monetarja jew ekonomika tal-Unjoni sabiex jiġġustifika r-rifjut tiegħu ta’ aċċess għad-dokumenti kontenzjużi taħt l-eċċezzjonijiet previsti fit-tielet u fir-raba’ inċiż tal-Artikolu 4(1)(a) tar-Regolament Nru 1049/2001. Għalhekk, hija kellha tivverifika jekk dan ir-rifjut setax validament ikun ibbażat, fid-dawl tal-kontenut tad-dokumenti kontenzjużi, fuq tali raġunijiet. Fi tmiem l-eżami tagħha, il-Qorti Ġenerali kkonkludiet li tlieta mid-dokumenti kontenzjużi ma kinux koperti minn dawn l-eċċezzjonijiet u li, għaldaqstant, il-Kunsill missu ta aċċess sħiħ lir-rikorrent. Min-naħa l-oħra, hija ddeċidiet li l-Kunsill kellu raġun jopponi, fuq il-bażi tal-eċċezzjonijiet previsti fit-tielet u fir-raba’ inċiż tal-Artikolu 4(1)(a) tar-Regolament Nru 1049/2001, l-iżvelar tad-dokumenti kontenzjużi l-oħra.
Fit-tielet lok, il-Qorti Ġenerali eżaminat jekk il-Kunsill kienx imissu ta aċċess parzjali għal dawn id-dokumenti kontenzjużi l-oħra li l-aċċess għalihom ġie kompletament irrifjutat.
F’dan ir-rigward, hija nnotat, qabel kollox, li ċerti siltiet tal-imsemmija dokumenti kienu jinkludu, b’mod partikolari, osservazzjonijiet ġenerali dwar ir-raġunijiet li jiġġustifikaw ir-reviżjoni tal-Kodiċi tal-Kondotta Fiskali kif ukoll dwar il-mument opportun sabiex issir din ir-reviżjoni, kif ukoll kummenti editorjali dwar ċerti partijiet tal-abbozz tal-Kodiċi tal-Kondotta Fiskali l-ġdid jew tar-riżoluzzjoni relatata miegħu, jew ukoll mistoqsijiet ġenerali dwar l-implimentazzjoni prattika tal-abbozz tal-Kodiċi tal-Kondotta Fiskali l-ġdid. Uħud minn dawn id-dokumenti kienu jinkludu wkoll skambji ta’ korteżiji bejn l-atturi differenti involuti fir-reviżjoni tal-Kodiċi tal-Kondotta Fiskali, kif ukoll proposti biex isiru laqgħat addizzjonali. Issa, l-iżvelar ta’ tali siltiet manifestament ma setax jippreżenta riskju raġonevolment prevedibbli u mhux purament ipotetiku għall-interessi protetti mill-eċċezzjonijiet previsti fit-tielet u fir-raba’ inċiż tal-Artikolu 4(1)(a) tar-Regolament Nru 1049/2001.
Barra minn hekk, l-imsemmija siltiet setgħu jiġu sseparati mingħajr diffikultà mill-kumplament tal-kontenut tad-dokumenti kkonċernati.
Fl-aħħar nett, sa fejn il-Kunsill sostna li l-iżvelar tas-siltiet imsemmija ma kienx utli għar-rikorrent, il-Qorti Ġenerali fakkret li l-Artikolu 4(6) tar-Regolament Nru 1049/2001, bħal dan ir-regolament fl-intier tiegħu, ma jirrikjedix li l-persuna li titlob l-aċċess turi li d-dokument li l-iżvelar tiegħu huwa mitlub huwa “utli” għaliha. Fil-fatt, ma hijiex l-istituzzjoni li tirċievi talba għal aċċess għad-dokumenti li għandha tevalwa l-utilità tad-dokument għall-persuna li titlob l-aċċess. Dan huwa kkorroborat mill-fatt li l-Artikolu 4(6) tar-Regolament Nru 1049/2001 ma jistax jiġi interpretat fis-sens li jawtorizza lill-istituzzjoni kkonċernata taħrab minn obbligu espressament previst f’din id-dispożizzjoni, jiġifieri l-obbligu li tiżvela siltiet mid-dokument mitlub, meta tali eżenzjoni ma tkunx tinsab fost in-numru ta’ eċċezzjonijiet elenkati b’mod eżawrjenti minn dan ir-regolament.
Minn dan il-Qorti Ġenerali kkonkludiet li l-Kunsill wettaq żball manifest ta’ evalwazzjoni meta qies li aċċess parzjali ma setax jingħata għad-dokumenti kontenzjużi, minbarra għal tlieta minnhom, li għalihom, fi kwalunkwe każ, kien imissu ngħata aċċess komplet.
Bħala konklużjoni, il-Qorti Ġenerali annullat parzjalment id-deċiżjoni kkontestata. Madankollu, hija osservat li ma kellhiex tieħu post il-Kunsill u tindika l-partijiet kollha tad-dokumenti kontenzjużi li għalihom kien imissu ngħata aċċess parzjali, peress li l-Kunsill kellu obbligu, fl-eżekuzzjoni tas-sentenza u konformement mal-Artikolu 266 TFUE, li jieħu inkunsiderazzjoni r-raġunijiet esposti fiha. F’dan ir-rigward, il-Qorti Ġenerali enfasizzat li s-siltiet tad-dokumenti kontenzjużi li hija identifikat bħala dawk li ġew żvelati kienu jikkostitwixxu biss eżempji ta’ siltiet li manifestament ma kinux koperti mill-eċċezzjonijiet previsti fit-tielet u fir-raba’ inċiż tal-Artikolu 4(1)(a) tar-Regolament Nru 1049/2001, filwaqt li l-Kunsill kien obbligat, jekk ikun il-każ wara konsultazzjoni mal-Istati Membri skont l-Artikolu 4(5) ta’ dan ir-regolament, li jidentifika s-siltiet kollha li ma kinux koperti minnhom.
1      Regolament (KE) Nru 1049/2001 tal-Parlament Ewropew u tal-Kunsill tat‑30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331).